Snakken går lystigt. Ida Højen, Ida Høier og Maria Brath har ikke set hinanden i lang tid. Nu er de genforenet i Esbjerg til Landsstævnet. - Det var så fedt til åbningsceremonien. Jeg gik og kiggede ned for at holde takten - og da jeg så kiggede op, var jeg bare sådan, Wow, det er vildt det her, siger Maria Brath til veninderne, der nikker genkendende. Sidste år gik de i skole sammen på Højene ved Hjørring. Men på grund af tre forskellige efterskoler ses de sjældent. I Esbjerg er de dog samlet - sammen med 4.600 andre efterskoleelever - og de bor endda samme sted. Søndag slutter Landsstævnet igen. Til stor ærgelse for pigerne. - Der er nogen, der bliver hentet af deres forældre. Men jeg vil med bussen - vi skal være sammen så meget som muligt, siger Ida Høier.

Opsummering:
Ida Højen, Ida Høier og Maria Brath har gået i folkeskole sammen. Nu går de på hver deres efterskole - derfor er de glade for at være på Landsstævne sammen.